**TUKUMA NOVADA DOME**

**SAIMNIECĪBAS UN UZŅĒMĒJDARBĪBAS VEICINĀŠANAS**

**KOMITEJA**

**SĒDES DARBA KĀRTĪBA**

Tukumā

**2017.gada 11.janvārī**

**plkst.13:30**

1. Par saistošo noteikumu „Par suņu un kaķu turēšanu Tukuma novadā“ apstiprināšanu.

 ZIŅO: L.Bičuša

2. Par precizējumiem Tukuma novada Domes 2016.gada 27.oktobra saistošajos noteikumos Nr.24 „Par teritorijas kopšanu un būvju uzturēšanu”.

 ZIŅO: L.Bičuša

3. Par decentralizētā pakalpojuma maksas apstiprināšanu Tukuma pilsētā.

 ZIŅO: A.Fridrihsons

Komitejas priekšsēdētājs A.Volfs

1.§.

**Par saistošo noteikumu „Par suņu un kaķu**

**turēšanu Tukuma novadā“ apstiprināšanu**

*Iesniegt izskatīšanai Domei šādu lēmuma projektu:*

1. Apstiprināt saistošos noteikumus Nr..... „Parsuņu un kaķu turēšanu Tukuma novadā“ (pievienoti).

2. Saistošos noteikumus Nr... „Par suņu un kaķu turēšanu Tukuma novadā” triju darba dienu laikā pēc to parakstīšanas nosūtīt atzinuma sniegšanai Vides aizsardzības un reģionālās attīstības ministrijai elektroniskā veidā, parakstītus ar drošu elektronisko parakstu, kas satur laika zīmogu.

 3. Noteikt, ka saistošie noteikumi Nr ... „Par suņu un kaķu turēšanu Tukuma novadā” stājas spēkā nākamajā dienā pēc to publicēšanas Tukuma novada Domes bezmaksas informatīvajā izdevumā „Tukuma Laiks”.

4. Saistošos noteikumus Nr... „Par suņu un kaķu turēšanu Tukuma novadā”:

4.1. publicēt Tukuma novada Domes bezmaksas informatīvajā izdevumā „Tukuma Laiks”;

4.2. publicēt pašvaldības tīmekļa vietnē [www.tukums.lv](http://www.tukums.lv);

4.3. izvietot pieejamā vietā Domes ēkā un pagastu pārvaldēs.

Nosūtīt:

- VARAM (el.)

- Admin. nod.

- Pagastu pārv.(el.)

- pašvaldības policija.

- IK „Čivava”

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sagatavoja Jur. nod. (Bičuša), saskaņots ar pašvaldības policijas priekšnieku A.Hohfeldu

**Paskaidrojuma raksts**

**saistošajiem noteikumiem Nr.... „Par** **suņu un kaķu turēšanu Tukuma novadā“**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1. Projekta nepieciešamības pamatojums | Saistošie noteikumi izstrādāti, jo 2010.gada 27.maijā pieņemto saistošo noteikumu „Par mājas (istabas) dzīvnieku turēšanu Tukuma novadā” vairākas normas bija novecojušas un pretrunā ar Ministru kabineta 2011.gada 21.jūnija noteikumiem Nr.491 „Mājas (istabas) dzīvnieku reģistrācijas kārtība”, kuros 24.02.2015. un 28.06.2016. tika izdarīti būtiski grozījumi, tādējādi būtiski mainot valsts noteikto tiesisko regulējumu par mājdzīvnieku turēšanu.  |
| 2. Īss projekta satura izklāsts | Saistošie noteikumi paredz, ka pašvaldība turpmāk neveic suņu un kaķu reģistrēšanu. Saskaņā ar Ministru kabineta 2011.gada 21.jūnija noteikumiem Nr.491 „Mājas (istabas) dzīvnieku reģistrācijas kārtība” dzīvnieku reģistrē pie praktizējoša veterinārārsta vai Lauksaimniecības datu centrā. Saistošie noteikumi nosaka suņu un kaķu īpašnieku un turētāju tiesības un pienākumus, nosaka prasības klaiņojošo un bezpalīdzīgā stāvoklī nonākušo dzīvnieku izķeršanas kārtībai Tukuma novadā. |
| 3. Informācija par plānotā projekta ietekmi uz pašvaldības budžetu | Saistošo noteikumu izpilde tiek nodrošināta pašvaldības budžeta ietvaros. Saistošo noteikumu izpildei jaunas amata vietas vai jaunu institūciju izveidošana pašvaldībā nav nepieciešama.  |
| 4. Informācija par plānotā projekta ietekmi uz uzņēmējdarbības vidi pašvaldības teritorijā | Uzņēmējdarbības vidi neietekmē. |
| 5. Informācija par administratīvajām procedūrām |  Saistošo noteikumu piemērošanas jautājumos personas var vērsties Tukuma novada pašvaldības policijā.   |
| 6. Informācija par konsultācijām ar privātpersonām | Saistošie noteikumi saskaņoti ar pašvaldības policiju, izskatīti Saimniecības un uzņēmējdarbības veicināšanas jautājumu komitejā. |

APSTIPRINĀTI

 ar Tukuma novada Domes 26.01.2017.

lēmumu (prot. Nr...., ....§.)

**SAISTOŠIE NOTEIKUMI**

Tukumā

2017.gada 26.janvārī **Nr....**

(prot.Nr..., ...§.)

**Par suņu un kaķu turēšanu Tukuma novadā**

Izdoti saskaņā ar likuma "[Par pašvaldībām](http://likumi.lv/ta/id/57255-par-pasvaldibam)" [43.panta](http://likumi.lv/ta/id/57255-par-pasvaldibam#p43) pirmās daļas 10.punktu, Dzīvnieku aizsardzības likuma 8.panta trešo un ceturto daļu, Ministru kabineta 2006.gada 4.aprīļa noteikumu Nr.266 „Labturības prasības mājas (istabas) dzīvnieku turēšanai, tirdzniecībai un demonstrēšanai publiskās izstādēs, kā arī suņa apmācībai” 13.punktu, Ministru kabineta 2011.gada 21.jūnija noteikumu Nr.491 “Mājas (istabas) dzīvnieku reģistrācijas kārtība” 3.punktu, Ministru kabineta 2012.gada 2.oktobra noteikumu Nr.678 “Klaiņojošu suņu un kaķu izķeršanas prasības” 16.punktu

**I. Vispārīgie jautājumi**

1. Saistošie noteikumi (turpmāk – Noteikumi) nosaka prasības, kādas jāievēro, turot suņus un kaķus, mājas dzīvnieku īpašnieka un turētāja tiesības un pienākumus, klaiņojošo dzīvnieku izķeršanas kārtību Tukuma novada administratīvajā teritorijā, kā arī atbildību par Noteikumu neievērošanu.

2. Noteikumos lietotais termins „mājas dzīvnieki” Noteikumu izpratnē ir suņi un kaķi.

3. Noteikumu mērķis ir sekmēt mājas dzīvnieku identifikāciju, samazināt mājas dzīvnieku radīto traumu skaitu un iespējas inficēties ar trakumsērgu, novērst apstādījumu postījumus un mājas dzīvnieku klaiņošanu, uzturēt sanitāro tīrību publiskajā teritorijā.

4. Noteikumi ir saistoši visām fiziskajām un juridiskajām personām Tukuma novada administratīvajā teritorijā, kuru īpašumā vai valdījumā ir suņi vai kaķi.

**II. Suņu un kaķu turēšanas kārtība**

5. Tukuma novada administratīvajā teritorijā suni, kam implantēta mikroshēma, īpašnieks reģistrē Lauksaimniecības datu centra datu bāzē vai pie praktizējoša veterinārārsta.

6. Tukuma novada administratīvajā teritorijā kaķi, kam implantēta mikroshēma, īpašnieks var reģistrēt Lauksaimniecības datu centra datu bāzē vai pie praktizējoša veterinārārsta.

7. Mājas dzīvnieka īpašniekam vai turētājam ir pienākums nodrošināt mājas dzīvnieka reģistrēšanu un vakcināciju atbilstoši normatīvo aktu prasībām.

8. Aizliegta mājas dzīvnieka atrašanās:

8.1. publisku pasākumu vietās pasākumu laikā izņemot, ja mājas dzīvnieka atrašanās attiecīgajā teritorijā saistīta ar tā demonstrēšanu un saskaņota ar publiska pasākuma organizatoru;

8.2. vietās, kurā uzstādītas speciālas zīmes vai aizliegums noteikts citos normatīvajos aktos.

9. Klaiņojošo mājas dzīvnieku barošana koplietošanas telpās ir aizliegta un ir pieļaujama tikai ārpus telpām speciāli tam paredzētās un apzīmētās vietās, kuras ir saskaņotas ar īpašuma īpašnieku vai kopīpašniekiem. Personām, kas šādās vietās baro mājas dzīvniekus, jānodrošina barošanas vietas sakopšana.

10. Nekustamā īpašuma īpašniekam piederošajā teritorijā ir atļauts uzturēties sterilizētiem bezsaimnieku kaķiem, ja tas netraucē apkārtējo īpašumu īpašniekus un tiek ievērotas kaķu labturības prasības un apzīmēšana.

11. Daudzdzīvokļu dzīvojamo māju tuvumā vai speciāli tam norobežotajās dzīvojamo māju iekštelpās var atrasties sterilizēti bezsaimnieku kaķi ar nosacījumu, ja tas netraucē apkārtējo īpašumu īpašniekus un ja tiek nodrošinātas kaķu labturības prasības un apzīmēšana.

12. Par katru gadījumu, kad mājas dzīvnieki ir kontaktējušies ar plēsīgiem dzīvniekiem vai klaiņojošiem dzīvniekiem, vai tos ir sakoduši minētie dzīvnieki, vai ir aizdomas par mājas dzīvnieka saslimšanu ar trakumsērgu, mājas dzīvnieka īpašniekam vai turētājam nekavējoties jāziņo par to praktizējošam veterinārārstam vai Pārtikas un veterinārā dienesta teritoriālajai struktūrvienībai un jāveic nepieciešamie pasākumi sava cietušā vai slimā mājas dzīvnieka izolācijai.

**III. Klaiņojošu vai bezpalīdzības stāvoklī nonākušu**

**suņu un kaķu izķeršana**

13. Klaiņojošs mājas dzīvnieks ir bez pajumtes un īpašnieka vai turētāja aprūpes vai uzraudzības palicis mājas dzīvnieks, izņemot sterilizētus bezsaimnieka kaķus, kas uzturas dzīvojamo māju tuvumā, tiek baroti un tiek nodrošināta to labturība.

14. Par klaiņojošiem vai bezpalīdzīgā stāvoklī nonākušiem mājas dzīvniekiem Tukuma novada administratīvajā teritorijā jāziņo Tukuma novada pašvaldības policijai, Tukuma novada vienotajam dispečerdienestam pa tālruni 8881 vai privātpersonai (fiziskā persona, privāto tiesību juridiskā persona vai šādu personu apvienība), ar kuru Tukuma novada Dome (turpmāk – Pašvaldība) noslēgusi līgumu par klaiņojošu mājas dzīvnieku izķeršanu.

15. Par ievainotu mājas dzīvnieku vai publiskā vietā esošu mājas dzīvnieka līķi Tukuma novada administratīvajā teritorijā jāziņo Tukuma novada pašvaldības policijai vai privātpersonai (fiziskā persona, privāto tiesību juridiskā persona vai šādu personu apvienība), ar kuru Pašvaldība noslēgusi līgumu par mājas dzīvnieku līķu savākšanu.

16. Klaiņojošu vai bezpalīdzības stāvoklī nonākušu mājas dzīvnieku izķeršanu Tukuma novadā veic privātpersona (fiziskā persona, privāto tiesību juridiskā persona vai šādu personu apvienība), ar kuru Pašvaldība noslēgusi līgumu par mājas dzīvnieku izķeršanu un nogādāšanu dzīvnieku patversmē, un kurš to var veikt normatīvajos aktos noteiktajā kārtībā.

17. Pēc dzīvnieka identifikācijas datiem (kakla siksna ar kontaktinformāciju, implantēta mikroshēma vai tetovējums), nosakot mājas dzīvnieka īpašnieku, dzīvnieku ķērājs rīkojas atbilstoši normatīvajos aktos noteiktajam. Mājas dzīvnieka īpašnieks sedz izmaksas, kas saistītas ar mājas dzīvnieka noķeršanu, izmitināšanu un aprūpi patversmē.

**IV. Noslēguma jautājums**

18. Ar Noteikumu spēkā stāšanās dienu spēku zaudē:

18.1. Tukuma novada Domes 2010.gada 27.maija saistošie noteikumi Nr.25 „Par mājas (istabas) dzīvnieku turēšanu Tukuma novadā”;

18.2. Tukuma novada Domes 2011.gada 26.maija lēmums „Par samaksas noteikšanu Tukuma novadā par suņu reģistrēšanu” (prot.Nr.7, 39.§.).

2.§.

**Par precizējumiem Tukuma novada Domes**

**2016.gada 27.oktobra saistošajos noteikumos Nr.24**

**„Par teritorijas kopšanu un būvju uzturēšanu”**

*Iesniegt izskatīšanai Domei šādu lēmuma projektu:*

1. Saskaņā ar LR Vides aizsardzības un reģionālās aizsardzības ministrijas (turpmāk – VARAM) 01.12.2016. vēstuli Nr.18-6/8944 „Par saistošajiem noteikumiem” (pievienota) un pamatojoties uz likuma „Par pašvaldībām” 45.panta ceturto, piekto, sesto, septīto daļu, izdarīt un apstiprināt precizējumus Tukuma novada Domes 2016.gada 27.oktobra saistošajos noteikumos Nr.24 „Par teritorijas kopšanu un būvju uzturēšanu” (pievienoti), kā arī pamatot VARAM vēstulē minēto norādījumu neizpildi.

2. Precizētus Tukuma novada Domes 2016.gada 27.oktobra saistošos noteikumus Nr.24 „Par teritoriju kopšanu un būvju uzturēšanu” (turpmāk – Saistošie noteikumi Nr.24) triju darba dienu laikā pēc to parakstīšanas nosūtīt VARAM elektroniskā veidā un parakstītus ar drošu elektronisko parakstu, kas satur laika zīmogu.

3. Noteikt, ka Saistošie noteikumi Nr.24 stājas spēkā nākamajā dienā pēc to publicēšanas Tukuma novada Domes bezmaksas informatīvajā izdevumā „Tukuma Laiks”.

4. Saistošo noteikumu Nr.24 tekstu:

 4.1. publicēt Domes bezmaksas informatīvā izdevuma „Tukuma Laiks” 2017.gada februāra numurā.,

 4.2. pēc publikācijas „Tukuma Laikā” publicēt pašvaldības tīmekļa vietnē [www.tukums.lv](http://www.tukums.lv) un izvietot pieejamā vietā Domes ēkā un pagastu pārvaldēs.

Nosūtīt:

- VARAM (el.)

- Administr. nod. 3x

- Arhitektūras nod.

- Pagastu pārv. 5x

- pašvaldības policija

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sagatavoja Bičuša (Juridiskā nodaļa), saskaņots ar Komunālās nodaļas vadītāju Ģ.Ruģeli

**Precizējumi Tukuma novada Domes 2016.gada 27.oktobra**

**saistošajos noteikumos Nr.24 „Par teritorijas kopšanu un**

**būvju uzturēšanu” un pamatojums VARAM atzinumā**

**minēto norādījumu neizpildei**

Pamatojoties uz likuma „Par pašvaldībām” 45.panta ceturto daļu, precizēt Tukuma novada Domes 2016.gada 27.oktobra saistošos noteikumus Nr.24 „Par teritorijas kopšanu un būvju uzturēšanu” (turpmāk tekstā – Noteikumi), veicot tajos šādus precizējumus:

1. Svītrot Noteikumu 2.2.apakšpunktu, jo termina „atkritumi“ skaidrojums ir Atkritumu apsaimniekošanas likumā.

2. Svītrot Noteikumu 2.4.apakšpunktu, jo termina „brauktuve“ skaidrojums ir Ministru kabineta 02.06.2015. noteikumos Nr.279 „Ceļu satiksmes noteikumi“.

3. Svītrot Noteikumu 2.5.apakšpunktu, jo termina „būve“ skaidrojums ir Būvniecības likumā.

4. Svītrot Noteikumu 2.9.apakšpunktu, jo termina „ietve“ skaidrojums ir Ministru kabineta 02.06.2015. noteikumos Nr.279 „Ceļu satiksmes noteikumi“.

 5. Noraidīt Vides aizsardzības un reģionālās attīstības ministrijas (turpmāk – VARAM) 01.12.2016. vēstules Nr.18-6/8944 „Par saistošajiem noteikumiem“ (turpmāk – Atzinums) 2.punktā izteikto pārskatīt Noteikumu 5., 6., 7., 12., 13., 16.punktu. Punkti nedublē Dzīvojamo māju pārvaldīšanas likumā noteiktos mājas pārvaldnieka pienākumus. Dome nepiekrīt VARAM apgalvojumam, ka termins „īpašums” likuma „Par pašvaldībām” 43.panta pirmās daļas 6.punktā apzīmē tikai zemesgabalu. Noteikumi izdoti arī, pamatojoties uz likuma „Par pašvaldībām” 43.panta pirmās daļas 5.punktu.

6. Noraidīt Atzinuma 3.punktā izteikto lūgumu pārskatīt Noteikumu 5.punktu. Dome nepiekrīt VARAM apgalvojumam, ka termini „sanitārās tīrības uzturēšana” un „īpašums” likuma „Par pašvaldībām” 43.panta pirmās daļas 6.punktā cita starpā neapzīmē arī neapbūvētas teritorijas.

7. Noraidīt Atzinuma 4.punktā izteikto lūgumu svītrot Noteikumu 8.3.3.apakšpunktu „*Noteikumu 5. un 6.punktā minētās personas nodrošina [..] ziemas periodā: situācijās, kad tiek apdraudēta gājēju un transportlīdzekļu drošība – bīstamo vietu (ietvju un brauktuvju) norobežošanu*“ un atstāt šo apakšpunktu negrozītu. Personu dzīvības un veselības aizsardzība un konkrētais īpašnieka pienākums pašvaldības ieskatā ir samērīgas. Apakšpunkts Noteikumos iekļauts saskaņā ar likuma „Par pašvaldībām“ 43.panta pirmās daļas 5.punktā minētajām pašvaldības tiesībam izdot saistošos noteikumus par namu un to teritoriju un būvju uzturēšanu, jo gan ietve, gan brauktuve ir inženiertehniskas būves, kas atbilstoši jākopj un jāuztur. Tīrot namu jumtus no sniega un ledus, teritoriju ir nepieciešams norobežot.

8. Noraidīt Atzinuma 5.punktā izteikto lūgumu pārskatīt Noteikumu 8. un 17.punktu. VARAM atzinumā nav norādīts, kādus augstāka spēka normatīvos aktus šie punkti dublē vai kuros šo punktu apakšpunktos pārkāpts pašvaldības pienākums pašai patstāvīgi uzturēt pašvaldības īpašumu. Noteikumu 8.punkts ir saistošs tikai Noteikumu 5. un 6.punktā minētajām personām. Noteikumu 17.punkts vērsts uz sanitārās tīrības un namu uzturēšanu un norāda uz darbībām, kuras Tukuma novadā ir aizliegtas.

9. Noraidīt Atzinuma 6.punktā izteikto lūgumu svītrot Noteikumu 20.punktu „*Dzelzceļa tīklu valdītāji nodrošina dzelzceļa zemes nodalījuma joslas uzturēšanu un sakopšanu*”, jo tas neatbilst likuma „Par pašvaldībām” 43.panta pirmās daļas 5. un 6.punkta pilnvarojumam. Dome nepiekrīt VARAM apgalvojumam, ka termins „īpašums” likuma „Par pašvaldībām” 43.panta pirmās daļas 6.punktā neapzīmē dzelzceļa zemes nodalījuma joslu. Dzelzceļš, kurš iet cauri Tukuma pilsētai, un tam piegulošā zemes nodalījuma josla ir publiska teritorija, kuras uzturēšana kārtībā pilsētas tēlam ir svarīga. Punkts bija iekļauts arī 2010.gada 23.septembra saistošajos noteikumos Nr.35, kuri līdz ar Noteikumu spēkā stāšanos zaudēs spēku un kuri pirms publicēšanas tika saskaņoti VARAM likumā „Par pašvaldībām” noteiktajā kārtībā.

***Kurus precizē***

**TUKUMA NOVADA DOME**

Reģistrācijas Nr.90000050975

Talsu iela 4, Tukums, Tukuma novads, LV-3101,

tālrunis 63122707, fakss 63107243, mobilais tālrunis 26603299, 29288876

[www.tukums.lv](http://www.tukums.lv/) e-pasts: dome@tukums.lv

**SAISTOŠIE NOTEIKUMI**

Tukumā

2016.gada 27.oktobrī **Nr.24**

 (prot.Nr.14, 5.§.)

**Par teritorijas kopšanu un būvju uzturēšanu**

Izdoti saskaņā ar likuma

„[Par pašvaldībām](http://likumi.lv/doc.php?id=57255)” 43.panta

pirmās daļas 5. un 6.punktu

**I. Vispārīgie jautājumi**

1. Saistošie noteikumi (turpmāk – Noteikumi) nosaka kārtību, kādā kopjama Tukuma novada administratīvā teritorija un uzturamas tajā esošās būves, nodrošinot sanitāro tīrību, teritorijas sakoptību un aizsardzību.

2. Noteikumos lietoto terminu skaidrojums:

2.1. apstādījumi – speciāli izveidotas un koptas zaļās teritorijas, ietverot koku un krūmu stādījumus, zālienu un labiekārtojuma infrastruktūras elementus;

~~2.2. atkritumi – jebkurš priekšmets vai viela, no kuras tās valdītājs atbrīvojas, ir nolēmis vai spiests atbrīvoties;~~

2.3. atkritumu vai būvgružu glabāšanai nepiemērota vieta – jebkura cita vieta, kura nav speciāli aprīkota atkritumu glabāšanai;

~~2.4. brauktuve – ceļa daļa, kas paredzēta transportlīdzekļu braukšanai;~~

~~2.5. būve būvniecības procesā radies ar zemi saistīts veidojums, kam ir noteikta funkcija, vai būvniecības procesā esošs ar zemi saistīts veidojums (nepabeigts būvniecības objekts);~~

2.6. būvgruži – būvju būvniecības vai nojaukšanas materiāli un to paliekas, betona un metāla konstrukcijas un izstrādājumi, ķieģeļi, keramika, asfalts u.c. būvniecības procesā vai ražošanā radušies blakus produkti;

2.7. ēka (arī nams, māja) – atsevišķs arhitektonisks, tehnisks vai konstruktīvs virszemes, arī daļēji pazemes būves veids, kurā atrodas telpas dzīvošanai, saimnieciskai un publiskai izmantošanai, kā arī citu ar to saistītu darbību nodrošināšanai;

2.8. iebrauktuve – attiecīgi aprīkots ceļa (ielas) elements, kas paredzēts transporta piekļūšanai no ceļa (ielas) braucamās daļas līdz īpašumam;

~~2.9. ietve – ceļa daļa, kas paredzēta gājējiem. Ietve piekļaujas brauktuvei vai ir atdalīta no tās;~~

2.10. koplietošanas teritorija – teritorijas plānojumā noteikta teritorija, kas nodrošina ēkas vai ēku grupu sabiedrisko drošību, funkcionālo uzturēšanu, pie tām esošā kopējā labiekārtojuma uzturēšanu un nosaka katra teritorijā ietilpstošā nekustamā īpašuma objekta sociālo funkciju;

2.11. piegulošā teritorija – publiskā lietošanā esošas ietves (izņemot sabiedriskā transporta pieturvietas), grāvji, caurtekas, zālieni u.c. apstādījumi līdz brauktuves malai, kas robežojas ar nekustamo īpašumu, kas nepārsniedz piecu metru platumu no īpašuma robežas;

2.12. publiska ārtelpa – ielas, laukumi, parki, skvēri, krastmalas, pagalmi, kuri bez ierobežojumiem pieejami sabiedrībai, neatkarīgi no tā, kā īpašumā vai valdījumā tie atrodas;

2.13. regulāra zāliena pļaušana – zāliena pļaušana ne mazāk kā četras reizes sezonā – pirmo reizi līdz 5.maijam, otro reizi līdz 15.jūnijam, trešo reizi līdz 15.jūlijam, ceturto reizi līdz 15.septembrim, nepieļaujot, ka apdzīvotā vietā zāliena garums pārsniedz 20 cm, bet ārpus apdzīvotām vietām – 30 cm, izņemot teritoriju, kura tiek izmantota lauksaimniecības vajadzībām;

2.14. sabiedriska vieta – ikviena pašvaldības administratīvajā teritorijā esoša par maksu vai bez maksas plašam personu lokam pieejama vieta, kas neatkarīgi no tās faktiskās izmantošanas vai īpašuma formas kalpo sabiedrības kopējo vajadzību un interešu nodrošināšanai. Vietas, kuras pieejamas personām tikai saistībā ar darba, uzņēmuma vai cita veida līgumu izpildi, attiecīgās vietas īpašniekam, valdītājam vai turētājam, šo noteikumu izpratnē nav sabiedriskas vietas;

2.15. sabiedriskā transporta pieturvieta – vieta, kas aprīkota ar attiecīgu pieturas zīmi un paredzēta sabiedriskā transporta pasažieru iekāpšanai un izkāpšanai;

2.16. veloceliņi – josla ietves daļā vai speciāli ierīkoti segumi, kas atdalīti no brauktuves. Veloceliņiem jābūt attiecīgi marķētiem, kā arī veloceliņa sākumā un beigās jābūt uzstādītām attiecīgām valsts standarta ceļazīmēm;

2.17. zāliens – augsnes virskārtu ar saknēm un dzinumiem blīvi cauraugušu graudzāļu intensīvi kopts segums;

2.18. žogs – būve, kas radīta ar mērķi pildīt nekustamā īpašuma norobežošanas funkcijas.

3. Noteikumi ir saistoši visām fiziskām un juridiskām personām neatkarīgi no tā, vai viņu īpašuma tiesības uz ēkām (būvēm) un zemesgabaliem ir vai nav nostiprinātas zemesgrāmatā.

4. Ēkas (būves) un zemesgabali ir izmantojami tādiem mērķiem, kādiem tie paredzēti izmantot Tukuma novada apbūves noteikumos vai Tukuma novada Domes (turpmāk – pašvaldība) lēmumos.

**II. Ēku (būvju), zemesgabalu un tiem piegulošās teritorijas uzturēšana**

5. Neapbūvēta zemesgabala un tam piegulošās publiskā lietošanā esošās teritorijas uzturēšanu nodrošina un par teritorijas savlaicīgu uzkopšanu un sanitāro tīrību ir atbildīgs neapbūvēta zemesgabala īpašnieks vai valdītājs, apbūvēta zemesgabala gadījumā – būves īpašnieks vai tiesiskais valdītājs. Valsts un pašvaldības īpašumā esoša zemesgabala, kas nodots lietošanā citai personai, un tam piegulošās publiskā lietošanā esošās teritorijas uzturēšanu nodrošina un par teritorijas savlaicīgu uzkopšanu un sanitāro tīrību ir atbildīgs zemesgabala lietotājs.

6. Ja nekustamais īpašums sastāv no zemesgabala un uz tā atrodas citai personai piederoša ēka (būve), tad par nekustamā īpašuma un tam piegulošās teritorijas uzturēšanu ir atbildīgs būves (ēkas) īpašnieks, ja saskaņā ar zemesgrāmatu nodalījumā reģistrētu zemes nomas līgumu nav noteikta cita kārtība, vai daudzdzīvokļu dzīvojamās mājas pārvaldnieks.

7. Par ēku (būvju) uzturēšanu atbild tās īpašnieks vai valdītājs. Par valsts un pašvaldības īpašumā esošo ēku (būvi), kas nodota lietošanā citai personai, ir atbildīgs ēkas (būves) lietotājs.

8. Noteikumu 5. un 6.punktā minētās personas nodrošina:

8.1. īpašumu teritorijā esošo zālienu regulāru pļaušanu; grāvju, caurteku tīrīšanu, ietvju kopšanu (slaucīšanu un dažādu priekšmetu novākšanu), apstādījumu uzturēšanu, nepieļaujot būvgružu un atkritumu uzkrāšanos;

8.2. iebrauktuvju sakopšanu, regulāru zāliena nopļaušanu gar tām;

8.3. ziemas periodā:

8.3.1. gājēju ietvju, kā arī īpašumu teritorijā esošo celiņu attīrīšanu no sniega un ledus, kaisīšanu ar pretslīdes materiāliem – katru dienu (arī brīvdienās un svētku dienās) līdz plkst. 8:00 un, ja nepieciešams, tad papildus visas dienas laikā. Aizliegts kaisīt ar izdedžiem, melnzemi, sāli tīrā veidā un citiem nepiemērotiem materiāliem;

8.3.2. lāsteku nolaušanu, sniega un ledus notīrīšanu no ēku (būvju), tai skaitā daudzdzīvokļu dzīvojamo māju, jumtiem, balkoniem, lodžijām, dzegām u.c. vietām, notīrīto sniegu un ledu nekavējoteis novācot;

8.3.3. situācijās, kad tiek apdraudēta gājēju un transportlīdzekļu drošība – bīstamo vietu (ietvju un brauktuvju) norobežošanu;

8.3.4. inženierkomunikāciju aku vāku notīrīšanu no sniega un ledus.

8.4. atkritumu apsaimniekošanu atbilstoši pašvaldības saistošajiem noteikumiem;

8.5. daudzdzīvokļu dzīvojamo māju, iestāžu, tirdzniecības un pakalpojumu objektu ieejas durvju un kāpņu telpu apgaismošanu diennakts tumšajā laikā;

 8.6. daudzdzīvokļu dzīvojamo māju koplietošanas telpu sakopšanu, atkritumu vadu tīrīšanu;

8.7. īpašuma žogu, vārtu un vārtiņu uzturēšanu labā kārtībā, to savlaicīgu remontu, ja ir redzami bojājumi, to atjaunošanu vai nojaukšanu;

8.8. ēku (būvju), daudzdzīvokļu dzīvojamo māju (atsevišķu dzīvokļu) fasāžu – logu, durvju, balkonu, izkārtņu – tīrību, to savlaicīgu krāsošanu, nepieļaujot, ka krāsojumā ir bojājumi, plaisas, izdrupumi vai apdares materiāla atslāņojumi;

8.9. pašvaldības lēmumiem atbilstošas ēku (būvju), daudzdzīvokļu dzīvojamās mājas numerācijas norādes piestiprināšanu un uzturēšanu, kā arī īpašuma nosaukuma novietošanu pie īpašuma teritorijas un tā uzturēšanu.

9. Nekustamam īpašumam piegulošās teritorijās šo noteikumu 5. un 6.punktā minētās personas nodrošina:

9.1. teritorijas sakopšanu no zemesgabala robežas līdz brauktuves vai veloceliņa malai, nepārsniedzot piecu metru platumu no īpašuma robežas;

9.2. zāliena regulāru pļaušanu no zemesgabala robežas līdz brauktuves vai veloceliņa malai, nepārsniedzot piecu metru platumu no īpašuma robežas;

9.3. ietvju, grāvju, caurteku uzkopšanu un ziemā ietvju attīrīšanu no sniega un to kaisīšanu ar pretslīdes materiāliem, nepārsniedzot piecu metru platumu no īpašumu robežas.

10. Pašvaldība ziemas periodā nodrošina Noteikumu 5. un 6.punktā minētās personas ar pretslīdes materiāliem.

11. Ja atsevišķi dzīvojošs vientuļais vecuma pensionārs un/vai vientuļā persona ar invaliditāti veselības stāvokļa dēļ nespēj veikt piegulošās teritorijas kopšanu atbilstoši šiem Noteikumiem, personas var vērsties pašvaldībā, kas organizēs īpašumam piegulošās teritorijas kopšanu.

12. Sabiedriskajos un darījumu objektos papildus 8. un 9.punktā noteiktajam īpašnieki vai nomnieki, ja nomas līgums reģistrēts zemesgrāmatā, nodrošina objektu skatlogu, durvju un fasāžu tīrību, atkritumu urnu izvietošanu, t.sk. pie objektu ieejām, to savlaicīgu iztukšošanu un atkritumu izvešanu.

13. Sniega un apledojuma laikā inženierkomunikāciju īpašniekiem vai apsaimniekotājiem jānodrošina inženierkomunikāciju avāriju dēļ esošā apledojuma likvidēšana, gājējiem un transporta satiksmei bīstamo vietu iežogošana ar standarta barjerām un ceļa zīmēm, kā arī signāluguņu uzstādīšana sliktas redzamības apstākļos, teritorijas sakopšana gar virszemes inženierkomunikāciju tīklu cauruļvadiem un piecus metrus platā joslā no malējiem cauruļvadiem, inženierkomunikāciju aku vāku notīrīšana no sniega un to regulēšanu atbilstoši ekspluatācijas nosacījumiem.

14. Tīrot sniegu vai ledu, jānodrošina ielu komunikāciju, ielai piegulošo ēku (būvju), un apstādījumu saudzēšana.

15. Automašīnu īpašniekiem vai tiesiskajiem valdītājiem jānodrošina transporta līdzekļa stāvvietas un apkārtējās teritorijas 3 m platā joslā sakopšana, ja transporta līdzeklis vairāk nekā 24 stundas tiek turēts uz ielas, daudzdzīvokļu dzīvojamo māju pagalmā vai citā vietā ārpus īpašuma teritorijas.

16. Būvkomersantam jānodrošina būvobjekta teritorijai līdzās esošo ietvju un grāvju sakopšana, zāliena nopļaušana, būvi norobežojošā žoga uzturēšana un krāsošana, atkritumu izvešana.

17. Tukuma novada administratīvajā teritorijā aizliegts:

17.1. izgāzt saslaukas, atkritumus, sniegu, netīros ūdeņus, ledu un citus priekšmetus šim nolūkam neparedzētās vietās, izgāzt tos upēs un citās ūdenstilpēs, uz lietus ūdens uztvērēju restēm un vākiem, inženiertīklu akās, kamerās, uz brauktuvēm un ietvēm;

17.2. mest sniegu uz brauktuvēm, ietvēm, sabiedriskā transporta pieturvietās un citās vietās, kur tas traucē gājēju pārvietošanos vai transporta satiksmi;

17.3. veidot sniega vaļņus sabiedriskā transporta pieturvietās un citās vietās, kur tie traucē gājēju pārvietošanos vai transporta satiksmi;

17.4. uzkopšanas laikā bojāt brauktuvju, ietvju segumu un zālienu;

17.5. ierīkot izgāztuves un ierakt atkritumus īpašumu teritorijās un citās šim nolūkam neparedzētās vietās;

17.6. glabāt taru, malku, būvmateriālus, metāllūžņus un citus priekšmetus uz ietvēm, brauktuvēm un daudzdzīvokļu dzīvojamo māju pagalmos, kā arī citā publiskā ārtelpā vai sabiedriskā vietā (izņemot pašvaldības speciāli norādītās vietās);

17.7. žāvēt (izkārt) veļu un citus aģērba gabalus daudzdzīvokļu mājā uz balkona vai lodžijas virs barjeras augstuma, ārpus balkona vai lodžijas, kā arī gar namu fasādēm ielas pusē;

17.8. bojāt ūdens apgādes un kanalizācijas sistēmu vai piegružot to;

17.9. grāvjos novadīt sadzīves un rūpnieciskās kanalizācijas notekūdeņus;

17.10. bez apsaimniekotāja atļaujas patvaļīgi pieslēgt, atslēgt vai regulēt centralizētās siltumapgādes, aukstā un karstā ūdens apgādes sistēmu (tajā skaitā mainīt radiatorus);

17.11. avārijas gadījumā, neielaist īpašumā apsaimniekošanas organizācijas darbiniekus, kas uzrāda attiecīgas iestādes vai uzņēmuma dienesta apliecību;

17.12. magnētiskā vai kādā citādā veidā ietekmēt individuālo karstā un aukstā ūdens skaitītāju rādījumus (tajā skaitā bojāt apsaimniekotāja plombējumu);

17.13. daudzdzīvokļu mājā aizsprostot vai noslēgt evakuācijas ceļus, vai demontēt evakuācijas kāpnes balkonos, lodžijās vai koplietošanas telpās.

18. Būvē (tostarp dzīvoklī), kurā nenotiek saimnieciskā darbība un kura uz laiku ir pilnīgi vai daļēji neapdzīvota, Noteikumu 7.punktā minētā persona:

18.1. nodrošina atkritumu neuzkrāšanos;

18.2. nodrošina, lai būvē neiekļūst un neuzturas nepiederošas personas;

18.3. nepieļauj atsevišķu būvelementu nokrišanu publiskajā ārtelpā;

18.4. nodrošina būves atbilstību vispārējām ugunsdrošības prasībām;

18.5. ja pilnīgi vai daļēji neapdzīvota un saimnieciskajai darbībai neizmantota ēka (tostarp dzīvoklis) ir vērsta pret publisko ārtelpu, veic ēkas konservāciju tādā veidā, kas nodrošina ēkas un konstrukciju noturību ilgtermiņā, kā arī novērš ainavas bojāšanu, nepieciešamības gadījumā izstrādājot konservācijas projektu un saskaņojot to Tukuma novada būvvaldē Vispārīgajos būvnoteikumos noteiktajā kārtībā;

18.6. ja būve ir pilnīgi vai daļēji sabrukusi vai nonākusi tādā stāvoklī, ka tās lietošana ir kļuvusi bīstama, būvi nojauc Vispārīgajos būvnoteikumos noteiktajā kārtībā.

19. Veloceliņu un gājēju pāreju mehanizētu tīrīšanu, sagrābto un maisos ievietoto lapu savākšanu laika posmā no 1.oktobra līdz 15.novembrim un sniega izvešanu organizē pašvaldība.

20. Dzelzceļa tīklu valdītāji nodrošina dzelzceļa zemes nodalījuma joslas uzturēšanu un sakopšanu.

**III. Noteikumu izpildes kontrole un administratīvā**

 **atbildība par noteikumu neievērošanu**

21. Par Noteikumu neievērošanu pārkāpējam piemērojams administratīvais sods – brīdinājums vai naudas sods. Maksimālais naudas sods, kādu uzliek par Noteikumu pārkāpšanu, fiziskai personai – līdz 350.00 *euro*, juridiskai personai – līdz 1400.00 *euro*.

22. Kontrolēt Noteikumu izpildi un sastādīt administratīvā pārkāpuma protokolu ir tiesīgas Tukuma novada pašvaldības policijas amatpersonas.

23. Administratīvā pārkāpuma protokolu par Noteikumu pārkāpumu izskata pašvaldības Administratīvā komisija.

24. Administratīvais sods neatbrīvo personas no pienākuma novērst pārkāpumu, kā arī no pārkāpuma rezultātā nodarīto zaudējumu atlīdzības.

**IV. Noslēguma jautājums**

25. Ar Noteikumu spēkā stāšanās dienu spēku zaudē Tukuma novada Domes 2010.gada 23.septembra saistošie noteikumi Nr.35 „Par Tukuma novada teritorijas un tajā esošo ēku un būvju uzturēšanu un izmantošanu”.

Domes priekšsēdētājs Ē.Lukmans

Informācijai



3.§.

**Par decentralizētā pakalpojuma**

**maksas apstiprināšanu Tukuma pilsētā**

*Iesniegt izskatīšanai Domei šādu lēmuma projektu:*

Tukuma novada Domē ir saņemts 09.01.2017. iesniegums (reģ. Nr.130) no SIA „Tukuma ūdens”, ar informāciju par šķidro atkritumu attīrīšanu, ko piegādā uz pilsētas attīrīšanas iekārtām no dzīvojamo māju rezervuāriem ar asinizācijas transportu.

Ņemot vērā to, ka piegādāto ar asinizācijas transportu šķidro atkritumu piesārņojums vairākas reizes (13 reizes) pārsniedz vidējo piesārņojumu, kas tiek ievadīts attīrīšanas iekārtās no centralizētās kanalizācijas sistēmas SIA “Tukuma ūdens” vēlas paaugstināt maksu par šķidro atkritumu attīrīšanu līdz 2,70 *euro* par 1 m³ bez PVN. Patreiz šķidro atkritumu attīrīšana izmaksā 0,43 *euro* par 1 m³, kas nesedz faktiskās izmaksas.

Pamatojoties uz likuma „Par pašvaldībām” 15.panta pirmās daļas 1.punktu (*pašvaldības autonomā funkcija ir organizēt iedzīvotājiem komunālos pakalpojumus*):

- apstiprināt SIA “Tukuma ūdens” maksu par šķidro atkritumu attīrīšanu saņemto no asinizācijas transporta pakalpojumiem – 2,70 EUR par 1 m³ bez PVN.

Nosūtīt:

-SIA „Tukuma nami”

-SIA „Tukuma ūdens”

-Fin. nod.

-Kom. nod.

-Jur. nod.

\_\_\_\_\_\_\_\_\_\_\_\_\_\_\_\_\_\_\_\_

Sagatavoja Komunālā nod. A.Fridrihsons